कार, बस और ट्रक के लिए अलग लेन, ओवरटेक के लिए अलग; हेलिकॉप्टर उतारने की सुविधा भी
Delhi Mumbai Expressway MP Section - मैं एक सड़क पर ड्राइव कर रहा हूं। ये इतनी शानदार है, जैसे कोई थ्री-डी गेम की सड़क हो। स्पीडो मीटर 150 के पार है। दोनों ओर दीवारें हैं।
मैं एक सड़क पर ड्राइव कर रहा हूं। ये इतनी शानदार है, जैसे कोई थ्री-डी गेम की सड़क हो। स्पीडो मीटर 150 के पार है। दोनों ओर दीवारें हैं। अचानक कोई वाहन या जानवर नहीं आ सकता। शार्प कट हैं, कोई गड्‌ढा नहीं है, आसपास जबरदस्त ग्रीनरी। जैसे ही मेरे पास से क्रॉस कर रही एक गाड़ी ने हार्न बजाया तो मेरा सपना टूटता है। ये सपना नहीं सच है, मैं अपने आपको रतलाम जिले की एक सड़क पर पाता हूं। वर्चुअल लाइफ की ये सड़क रियल में बन चुकी है।
मप्र में भारत माला प्रोजेक्ट के तहत 8 लेन का एक्सप्रेस वे बनकर तैयार है। इसके चालू होते ही दिल्ली से मुंबई की 1,386 किमी की दूरी 12 घंटे की रह जाएगी। मध्यप्रदेश से गुजर रहे 244 किमी की दूरी केवल दो घंटे में तय होगी। इसका मतलब ये नहीं कि आप मनमर्जी से कार दौड़ाएंगे। ओवर स्पीड में गाड़ी चलाते ही सड़कों पर लगे कैमरे चालान बना देंगे।
इर एक्सप्रेस-वे के हर 50 किमी पर वर्ल्ड क्लास यात्री सेंटर है। यहां खाने-पीने से लेकर पेट्रोल पंप, EV चार्जिंग स्टेशन मिलेगा। चाहें तो हेलिकॉप्टर भी उतार सकते हैं, हर यात्री सेंटर पर आपको हेलिपैड भी मिलेगा।
प्रधानमंत्री नरेंद्र मोदी जुलाई के आखिरी या अगस्त के पहले सप्ताह में इसका लोकार्पण कर सकते हैं। दैनिक भास्कर टीम ने इस सड़क का 244 किलोमीटर का सफर किया। जाना कि क्या सच में यहां 160 की रफ्तार से कार दौड़ाई जा सकती है। क्यों इसे सपनों की सड़क कहा जा रहा है?
दिल्ली से राजस्थान के दौसा तक 247 किमी एक्सप्रेस वे पर 12 फरवरी से वाहनों की आवाजाही चालू हो चुकी है। इस एक्सप्रेस वे से राजस्थान, हरियाणा, दिल्ली, गुजरात और महाराष्ट्र के प्रमुख शहरों की दूरी 80 से 150 किमी घट जाएगी।
टोल प्लाजा से ही एंट्री-एग्जिट 
दिल्ली-मुंबई एक्सप्रेस वे की खूबियों को जानने के लिए भास्कर टीम भोपाल से 350 किमी दूर रतलाम पहुंची। यहां इसलिए क्योंकि मध्यप्रदेश में यह एक्सप्रेस वे रतलाम सहित तीन जिलों से गुजर रहा है। एक्सप्रेस वे का सेंटर पॉइंट रतलाम ही है। यहां से दिल्ली और मुंबई की दूरी लगभग समान है। रतलाम से 12 किमी दूर धामनोद से इस एक्सप्रेस वे पर जाने की कनेक्टिविटी है।
एक्सप्रेस-वे पर इस कनेक्टिविटी रोड को MP06 नाम दिया गया है। मतलब, MP में ये एंट्री-एग्जिट का छठा पॉइंट है। धामनोद में टोल प्लाजा भी बना है, जो एक्सप्रेस वे से 50 मीटर की दूरी पर है। टोल प्लाजा से ही वाहनों की एक्सप्रेस वे पर एंट्री और एग्जिट हो सकेगी। हमने भी यहीं से एंट्री की। इस पर चलने के लिए आपको टोल टैक्स चुकाना होगा, लेकिन इसकी गणना आखिरी में एक्सप्रेस वे से उतरने वाले टोल पर दूरी के हिसाब से होगी। टोल एग्जिट वाले प्लाजा पर फास्ट टैग से कटेगा।
जहां गडकरी ने ट्रायल लिया, वहां दैनिक भास्कर ने लिया स्पीड टेस्ट 
सबसे पहले दैनिक भास्कर टीम ने राजस्थान-MP सीमा के ढाबला से गुजरात सीमा से सटे झाबुआ स्थित अनास नदी की 244 किमी की दूरी नापी। दैनिक भास्कर ने इस एक्सप्रेस वे पर सुरक्षा उपायों और प्रोजेक्ट डायरेक्टर रवि गुप्ता की अनुमति से 160 किमी की स्पीड का ट्रायल भी लिया। इस स्पीड में भी हम लोगों को जरा भी झटका नहीं लगा। इसी स्पीड पर केंद्रीय राजमार्ग एवं परिवहन मंत्री नितिन गडकरी ने भी ट्रायल लिया था। एक्सप्रेस वे पर 160 की स्पीड से गाड़ी चलाई जा सकती है, लेकिन सुरक्षा दृष्टि से 120 किलोमीटर प्रतिघंटा की स्पीड तय की गई है।
एक्सप्रेस वे शानदार है, लेकिन 8 लेन पर चलने के कुछ नियम भी हैं। ऐसा इसलिए, ताकि आप सुरक्षित घर पहुंच सकें। 8 लेन के इस एक्सप्रेस वे पर दोनों तरफ चार-चार लेन बनाए गए हैं। तीन लेन तीन तरह के वाहनों के लिए हैं। ट्रक और भारी वाहनों के लिए 80 की स्पीड, बस के लिए 100 और कार सहित अन्य लग्जरी वाहनों के लिए 120 की स्पीड के लिए अलग लेन है। चौथी लेन ओवर टेक के लिए रहेगी। इसके अलावा कुछ किलोमीटर पर इससे कनेक्टेट स्टॉपिंग स्पॉट बनाए गए हैं, जहां खराब होने वाले वाहन खड़े रह सकेंगे।
MP में 7 स्थानों पर कर सकते हैं एंट्री-एग्जिट 
MP में 244 किमी की सड़क पर कुल 7 एंट्री-एग्जिट टोल प्लाजा पॉइंट बनाए गए हैं। इसे MP 01 से MP07 नाम दिया गया है। इसके माध्यम से आप इस एक्सप्रेस वे पर एंट्री और एग्जिट कर सकते हैं। पहला पॉइंट मंदसौर जिले में और सातवां झाबुआ जिले में है।
एक्सप्रेस-वे की वे 3 बातें, जो पहली बार देश में किसी रोड पर हो रही हैं...
【 1 】 दूरी के हिसाब से लगेगा टोल टैक्स
8 लेन के इस एक्सप्रेस वे पर तय की गई दूरी के हिसाब से ही टोल टैक्स देना होगा। अभी फोर लेन पर प्रति किमी औसतन 1.40 रुपए की दर से टोल देना पड़ता है, लेकिन एक्सप्रेस वे पर टोल की दर महंगी रहेगी। यहां कार और अन्य वाहनों को प्रति किमी 2 रुपए से लेकर 2.20 रुपए की दर से टोल देना होगा। ट्रक-बस के लिए 7 रुपए के लगभग टोल लगेगा। अभी टोल की दरें निर्धारित होनी हैं। एक्सप्रेस वे पर कहीं भी टोल प्लाजा नहीं होगा। एक्सप्रेस वे के किनारे एंट्री और एग्जिट पॉइंट पर टोल प्लाजा बने हैं। एंट्री के समय एक स्लिप मिलेगी और कैमरे नंबर कैप्चर कर लेंगे। इसके बाद जब आप एग्जिट होंगे, वहां जितना आप चले हैं, उतना कैलक्युलेट होकर टोल आएगा। यह अपने आप फास्ट टैग से कट जाएगा।
【 2 】पहला एक्सप्रेस वे, जिसकी सुरक्षा करेगी SISF
देश का पहला एक्सप्रेस वे होगा, जिसकी सुरक्षा राज्य औद्योगिक सुरक्षा बल (SISF) के जवान 24 घंटे करेंगे। एक्सप्रेस वे के MP सेक्शन के प्रोजेक्ट डायरेक्टर रवि गुप्ता ने बताया कि इसके लिए SISF से बल की मांग की गई है। बीते 9 मई को SISF की टीम ने मेरे साथ एक्सप्रेस वे का निरीक्षण भी किया था। लोकार्पण से पहले इस एक्सप्रेस वे पर वाहन की आवाजाही शुरू कर दी गई थी। जावरा और झाबुआ क्षेत्र में बदमाशों ने कई वाहनों पर पथराव कर लूट की थी। इसके बाद इस एक्सप्रेस वे पर आवागमन रोक दिया गया है। सुरक्षा को देखते हुए नेशनल हाईवे अथॉरिटी ऑफ इंडिया ने SISF की सुरक्षा लगाने का निर्णय लिया है। रतलाम से झाबुआ रूट पर फोर्स का 24 घंटे लगातार मूवमेंट रहेगा।
【 3 】हर 50 किमी पर पेट्रोल पंप और EV चार्जिंग स्टेशन
एक्सप्रेस वे में हर 50 किमी की दूरी पर बने यात्री सुविधा केंद्र होगा। यहां होटल, ATM, फूड कोर्ट, बर्गर किंग, सबवे, मैक डोनाल्ड आदि जैसे सिंगल-ब्रांड फूड स्टोर, खुदरा दुकानों, पेट्रोल पंप स्टेशन, चार्जिंग स्टेशन होगा। वाहन में खराबी होने पर मेंटेनेंस सेंटर भी होगा। दूसरे चरण में दिल्ली से मुंबई के बीच एक इलेक्ट्रिक लेन भी बनाया जाना प्रपोज्ड है।
एक्सप्रेस-वे की 3 खासियत, जो किसी और हाईवे या एक्सप्रेस वे पर नहीं मिलेंगी...
【 खासियत 1 】पूरे रास्ते 360 डिग्री घूमने वाले कैमरे करेंगे निगरानी 
इस एक्सप्रेस पर 244 किलोमीटर के रास्ते में 360 डिग्री मूवमेंट करने वाले नाइट विजन कैमरे लगे हैं। इनके अलावा, वाहनों के नंबर को रीड करने वाले NPR (नंबर प्लेट रीडिंग) कैमरे भी लगे हैं। सभी कैमरे सोलर पैनल से चलेंगे। कैमरों के लिए हर 50 किमी की दूरी पर बने यात्री सुविधा केंद्र और रतलाम में बने नेशनल हाईवे अथॉरिटी ऑफ इंडिया (NHAI) के ऑफिस में कंट्रोल सेंटर हैं। सभी कैमरों की कनेक्टिविटी कंट्रोल रूम से है। झाबुआ वाले हिस्से में कैमरे को नुकसान पहुंचाने की आशंका को देखते हुए उन्हें जाली से कवर किया गया है।
【 खासियत 2 】ग्रीन जोन में पौधों की सिंचाई ऑटोमैटिक ड्रिप इरिगेशन से 
100 मीटर चौड़े इस एक्सप्रेस वे के सेंटर में 20 मीटर एरिया को ग्रीन जोन बनाया गया है। इस ग्रीन जोन के सेंटर में बड़े पौधे और अगल-बगल छोटे पौधे रोपे गए हैं। पौधे न सूखें, इसके लिए हर 5 किमी की दूरी पर ऑटोमैटिक ड्रिप इरिगेशन सिस्टम लगाए हैं। ये पूरा सिस्टम भी सोलर एनर्जी से चलेगा। यहां एक-एक हजार लीटर के चार-चार टैंक रखे गए हैं। दोनों तरफ ढाई-ढाई किमी के एरिया वाले पौधों की सिंचाई के लिए ड्रिप इरिगेशन की पाइप लाइन बिछाई गई है। टंकी में पानी भरने से लेकर पौधों की सिंचाई तक सब कुछ ऑटोमैटिक रहेगा।
【 खासियत 3 】यदि 120 से ज्यादा की स्पीड हुई तो कटेगा चालान 
मुंबई दिल्ली एक्सप्रेस वे पर अधिकतम 120 किमी प्रति घंटा की रफ्तार निर्धारित की गई है। बस के लिए 100, तो ट्रक और दूसरे लोडिंग वाहनों के लिए 80 की रफ्तार तय की गई है। एक्सप्रेस वे पर बैलगाड़ी, ऑटो रिक्शा, ट्रैक्टर, बाइक जैसे वाहनों के प्रवेश की अनुमति नहीं होगी। ऐसा करने पर इन वाहनों पर 5 हजार रुपए का जुर्माना लगेगा। इस एक्सप्रेस वे पर ओवर स्पीड में वाहन चलाते ही चालान कट जाएगा। फोटो सहित ये चालान वाहन रजिस्ट्रेशन एड्रेस पर पहुंच जाएगा। इसके अलावा चालान की राशि फास्ट टैग से काटने की तैयारी चल रही है।
सात राज्य में कहां कितने किमी का है एक्सप्रेस वे, कब तक होगा तैयार 
ऊंट-बैलगाड़ी से किया सर्वे, पहाड़ काटकर निकाला रास्ता
NHAI के MP सेक्शन के प्रोजेक्ट डायरेक्टर रवि गुप्ता ने बताया कि 244 किमी में हर किमी पर कैमरे लगे हैं। चालान के लिए व्हीकल डिडक्शन सिस्टम लगे हैं। जावरा में कंट्रोल सिस्टम है। यहां के सारे टोल कनेक्टेड रहेंगे। कैमरे से जो भी डिडक्शन होगा, उस स्थान पर कंट्रोल सिस्टम से एम्बुलेंस, क्रेन, पेट्रोल व्हीकल रिस्पॉन्स टाइम में पहुंच जाएगा।
गुप्ता ने बताया कि जहां एक्सप्रेस वे बना है, वहां पर पहले खेत, जंगल, पहाड़ थे। जब इन एरियाज में सर्वे करने जाते थे, तो हमें ऊंट, बैलगाड़ी में बैठकर जाना पड़ता था, क्योंकि कई जगहों पर कार नहीं जा पाती थी। किसानों से जमीन अधिग्रहण का कठिन काम करना था। यहां प्रति बीघा 4.50 लाख रुपए दिए गए हैं। जैसे ही, जनवरी 2020 में एक्सप्रेस वे का काम शुरू हुआ, कोविड के चलते लॉकडाउन लग गया। बावजूद इसके एक्सप्रेस वे का काम नहीं रुका।
